**Daugavpils pilsētas domes 2020.gada 17.decembra saistošo noteikumu Nr.52 “Grozījumi Daugavpils pilsētas domes 2016.gada 8.decembra saistošajos noteikumos Nr.47 “Daugavpils pilsētas pašvaldības sociālie pabalsti”” paskaidrojuma raksts**

|  |  |
| --- | --- |
| **Paskaidrojuma raksta sadaļas** | **Norādāmā informācija** |
| Projekta nepieciešamības pamatojums | Saeima 24.11.2020. pieņēma grozījumus [Sociālo pakalpojumu un sociālās palīdzības likumā](https://likumi.lv/ta/id/68488-socialo-pakalpojumu-un-socialas-palidzibas-likums) (turpmāk - likums), kas stāsies spēkā ar 01.01.2021. Līdz ar to noteikumu izdošanas tiesiskais pamats tiek izteikts jaunā redakcijā.  Likuma 33.panta pirmā daļa paredz to, ka garantētais minimālais ienākumu slieksnis ir 109 *euro* pirmajai vai vienīgajai personai mājsaimniecībā un 76 *euro* pārējām personām mājsaimniecībā. Līdz ar to noteikumi paredz svītrot 4.nodaļu. Likuma pārejas noteikumu 42.punkts paredz, ka ja ģimenei (personai) līdz 31.12.2020. ir piešķirts pabalsts garantētā minimālā ienākumu līmeņa nodrošināšanai, kura izmaksa turpinās pēc 01.01.2021., sociālais dienests nodrošina minētā pabalsta pārrēķinu un starpību par laika periodu no 01.01.2021. izmaksā līdz 01.04.2021.  Likuma 36.pants paredz sociālās palīdzības pabalstu piešķiršanas nosacījumus, saskaņā ar ceturto daļu, Ministru kabinets nosaka mājsaimniecības materiālās situācijas izvērtēšanas un garantētā minimālā ienākuma pabalsta aprēķināšanas, piešķiršanas un izmaksas kārtību, kā arī trūcīgas un maznodrošinātas mājsaimniecības statusa piešķiršanas kārtību, šī panta pirmās daļas 1.un 2.punkts paredz tos ienākumus, īpašumus un naudas līdzekļu uzkrājumus, kurus neņem vērā izvērtējot mājsaimniecības kopējos materiālos resursus. Likums ar 01.01.2021. neparedz pašvaldībai tiesības noteikt labvēlīgākus nosacījumus mājsaimniecības atzīšanai par trūcīgu un maznodrošinātu (kā tas ir noteikts likuma 33.panta otrajā daļā līdz 01.01.2021.), paredzēts svītrot 2.13.apakšpunktu.  Saskaņā ar likuma pārejas noteikumu 41.punktu, sociālā dienesta izziņa par atbilstību trūcīgas vai maznodrošinātas ģimenes (personas) statusam, kas izsniegta līdz 31.12.2020., ir spēkā līdz izziņā norādītā termiņa beigām, bet ne ilgāk kā līdz 30.11.2021., un šajā laikā tā ir pamats valsts un pašvaldības normatīvajos aktos noteikto pabalstu un atvieglojumu saņemšanai.  Likuma pārejas noteikumu 43. un 44.punkts noteic, ka regulējums attiecībā uz mājokļa pabalstu stājas spēkā 01.04.2021., laika periodā no 01.01.2021. līdz 31.03.2021. sociālais dienests dzīvokļa pabalstu ir tiesīgs piešķirt  atbilstoši likumā un saistošajos noteikumos noteiktajam tiesiskajam regulējumam par dzīvokļa pabalstu līdz 31.12.2020., līdz ar to mājokļa pabalsta aprēķināšanas un piešķiršanas noteikumi tiks grozīti līdz 31.03.2021. |
| Īss projekta satura izklāsts | Noteikumi paredz izteikt izdošanas tiesisko pamatu un 7.punktu jaunā redakcijā, svītrot 6., 11., 12.punktu un 4.nodaļu. |
| Informācija par plānoto projekta ietekmi uz pašvaldības budžetu | Grozījumiem nav ietekmes uz budžetu, jo tie precizē noteikumu redakciju sakarā ar grozījumiem [Sociālo pakalpojumu un sociālās palīdzības likumā](https://likumi.lv/ta/id/68488-socialo-pakalpojumu-un-socialas-palidzibas-likums). |
| Informācija par plānoto projekta ietekmi uz uzņēmējdarbības vidi pašvaldības teritorijā | Nav attiecināms. |
| Informācija par administratīvajām procedūrām | Netiek mainītas. |
| Informācija par konsultācijām ar privātpersonām | Nav attiecināms. |

Domes priekšsēdētājs *(personiskais paraksts)* I.Prelatovs